Nøgne Ø

Nøgne Ø er et norsk øl-bryggeri eiet av Hansa Borg-konsernet. De bruker slagordet «det kompromissløse bryggeri».


== Historie ==
Aksjeselskapet ble stiftet vinteren 2002 av Gunnar Wiig og Kjetil Jikiun. Bryggeriet startet på Bergemoen i Grimstad, men flyttet høsten 2005 inn i de gamle lokalene til Rygene Kraftstasjon på Rygene, like ved grensen til Arendal kommune. Det er bygget et større og moderne produksjonsanlegg i de gamle lokalene. Bryggeriselskapet Nøgne Ø – Det kompromissløse bryggeri AS hadde driftsinntekter på NOK 1,5 mill. i 2004 og 2 mill. i 2005. Produksjonen har økt kraftig, fra 30 000 liter i 2003 til 250 000 liter i 2007, deretter fra 280 000 liter i 2009 til over 400 000 liter i 2010.Bryggeriet er ett av få norske bryggerier som eksporterer øl og selger til mer enn 20 land deriblant Sverige, Danmark, Finland, England og USA. Rundt 25% av produksjonen eksporteres.I 2010 begynte de produksjon av den japanske risvinen sake, som de første og eneste i Europa. Sakeproduksjonen ble avsluttet i mars 2018 etter å ha gitt negativ avkastning i åtte år.
I 2012 ble et enzym som bryter ned gluten tilsatt under bryggingen av både Porteren og Bitteren. Disse to øltypene er derfor fra og med henholdsvis batch #876, og #874 glutenfrie eller med et sterkt redusert nivå av gluten, og vil derfor kunne drikkes av mange med sykdommen cøliaki. Grunnet at dette ølet brygges på samme anlegg som de øvrige bryggene, er ikke den resterende mengden gluten dokumentert og ølet markedsføres derfor ikke som et glutenfritt øl.I 2013 kjøpte Hansa Borg Bryggerier 54,5% av aksjene i Nøgne Ø, og i mai 2020 kjøpte dette konsernet ut de resterende aksjonærene og eier nå 100% av bryggeriet.


== Brygging ==

Alt ølet er upasteurisert og inneholder derfor levende gjær. Det gir en lang holdbarhet og et fyldigere øl som utvikler seg ved lagring. Det tilsettes ikke kullsyre, all kullsyren i ølet produseres av ettergjæringen som skjer i flasken. Gjæren legger seg som bunnfall nederst i flasken, slik at om man heller alt ølet i glasset vil ølet bli uklart.


== Internasjonal og nasjonal anerkjennelse ==
I januar 2007 rangerte det amerikanske nettstedet «RateBeer.com» Nøgne Ø på 44.-plass blant verdens beste bryggerier og på 12.-plass i Europa. Nøgne Ø vant også gull for Dark Horizon og sølv for sin Porter under World Beer Cup 2008. I 2010 vant de prisen for beste utstiller og for beste mikrobryggeri på Australian Internationel Beer Awards. Pr 2010 har Nøgne Ø 12 av de beste 20 øl i Norge på kåringen til «RateBeer.com», inklusive de beste treI en juleøltest utført av Dagbladet i 2010 hvor 44 ølsorter ble testet, sprengte «God jul»-ølet til Nøgne Ø skalaen, og fikk terningkast syv.Nøgne Ø har vunnet flere hundre medaljer og utmerkelser for sine øl, både i Norge og utenlands. Bryggeriet fikk i februar 2011 prisene «Årets øl 2010» for Nøgne Ø Imperial IPA (#500) og «Årets bryggeri 2010» i Norske ølklubbers landsforbund (NORØL) og Norbrygg (Norsk hjemmebryggerforening) sin årlige avstemning. I tillegg til førsteprisen for årets øl tok de også tredje- og fjerdeplassen med Nøgne Ø Two Captains Double IPA og Nøgne Ø Red Horizon. I avstemningen om Årets Bryggeri 2010 fikk Nøgne Ø 45,8 % av stemmene, mens andreplassen fikk kun 25% av stemmene. Det er omtrent 100 000 medlemmer av landets ølklubber tilknyttet NORØL og NORBRYGG som har gitt sine stemmer. Bryggeriet regnes fremdeles (2020) blant de 100 beste bryggeriene i verden.


== Øltyper ==
Bryggeriet lager følgende øltyper, som kan kjøpes i de fleste polutsalg og butikker i hele landet, og som alle er av typen real ale, en sjeldenhet i moderne norsk ølbrygging:

#100 (Brygg nummer 100, og jubileumsøl for unionsoppløsningen i 1905.)
Amber Ale
Andhrímnir Barley Wine
Bitter
Blonde (en oppdatert variant av Kos på Groos)
Brown Ale
Brun
Dobbel IPA
Havrestout
Imperial Stout
Imperial Brown Ale
India Pale Ale
Pale Ale
Porter
Saison
Wit
Dugges SahtiI tillegg til disse, som lages året rundt, har bryggeriet også flere typer sesongbrygg, og har hatt enkelte engangsbrygg:

Aku Aku Lemongrass Ale (lansert 2009)
Dark Horizon 1st edition (lansert 2007)
Dark Horizon 2nd edition (lansert 2008)
Dark Horizon 3rd edition (lansert 2010)
Dark Horizon 4th edition (lansert 2013)
Red Horizon 1st edition (lansert 2010)
Red Horizon 2nd edition (lansert 2013)
Red Horizon 3rd edition (lansert 2013)
Sweet Horizon edition (lansert 2010)
Special Holiday Ale (2009)
Julesnadder
God Jul
God Jul Islay Edition (lagret på Whisky-fat fra Islay)
Imperial Stout Highland Edition (lagret på Whisky-fat)
Julenatt (2004–2006)
Underlig Jul
God Påske
Trippel (2003–2004)
Weiss (2003)
Beyond the Pale Ale (2006)
Kos på Groos (2008)
Le Vanilla Framboise Porter
Sunturnbrew
Tangerine Dream (2008)
Tiger Tripel
Tyttebær
Ut På Tur (2008)
Le Vanilla Framboise Porter (lansert 2009)


== Referanser ==


== Eksterne lenker ==
Nøgne Ø
(en) Nøgne Ø på RateBeer 
Nøgne Ø (Ale-consult, Danmark)